আমি নবযুগ পত্রিকার সিনিয়র রিপোর্টার। আমার নানা কাজ-অকাজের প্রিয় এক সঙ্গী – আলতাফ ভাই; যুগবার্তা পত্রিকার সাংবাদিক আলতাফ হোসেন; তাকে ফোন করি – ‘ভায়া, এক্সক্লুসিভ একটা কেস আছে ফুলবাড়িয়ায়। মৈমনসিংয়ের ফুলবাড়িয়া। দু-তিন দিন থাকতে হতে পারে। থাকা-খাওয়া সব ‘দিশা’ এনজিও বহন করবে। চলেন যাই।’ আমরা শিরীন মুস্তাফার দিশা এনজিওর বনানী আপিস থেকে মাইক্রোতে মোট ছয়জন সকাল ৮টায় রওনা দিয়ে দুপুর ১টার আগেই বাদিহাটি বাজারে পৌঁছে যাই; রুহুল আমিনকে আগে থেকে বলা থাকে। সে সরাসরি আমাদের স্থানীয় দিশার সভাকক্ষে নিয়ে বসায়।